Predkladacia správa

	Koncepcia štátnej politiky bezpečnosti a ochrany zdravia pri práci (BOZP) je vypracovaná na základe Plánu práce vlády SR na rok 2002 .

	V roku 1994 schválila vláda Koncepciu bezpečnosti a zdravia pri práci v SR uznesením č. 103/1994. Napriek tomu, že úlohy, ktoré boli stanovené v tejto Koncepcii neboli v plnom rozsahu splnené, takýto prístup sa osvedčil. V súčasnosti, v rámci prístupového procesu pri plnení úloh aquis communautaire, najmä v kap. 13, je prijatie takéhoto materiálu nanajvýš aktuálne.

Predložená Koncepcia štátnej politiky BOZP obsahuje vyhodnotenie plnenia úloh Koncepcie BOZP z roku 1994 a Koncepcie transformácie sociálnej sféry z roku 1996 (úlohy týkajúce sa BOZP). Vychádzajúc z cieľov a analýzy súčasného stavu, je v predloženom materiále navrhnutá samotná koncepcia, uvedený vzťah k iným koncepčným materiálom a program jej realizácie – Národný program.

V programe realizácie sú navrhnuté konkrétne, adresné, termínované úlohy, ktorých splnenie prispeje k zlepšeniu stavu BOZP a priblíženiu sa Slovenskej republiky k najvyspelejším krajinám Európskej únie.

Koncepcia bola predložená na pripomienkové konanie povinne pripomienkujúcim subjektom a Štatistickému úradu SR. Vyhodnotenie pripomienok je uvedené v samostatnej prílohe.

Dopad na štátny rozpočet prostredníctvom rozpočtových kapitol jednotlivých rezortov je uvedený v Doložke finančných, ekonomických, enviromentálnych vplyvov a vplyvov na zamestnanosť. 

Koncepciu je možné považovať za otvorený dokument, ktorý minimálne pri pravidelnom vyhodnocovaní bude možné dopĺňať, resp. upravovať. V týždni od 10.6.2002 uskutoční Európska komisia  prostredníctvom SLIC (Výbor vedúcich predstaviteľov inšpekcií práce) audit inšpekčnej praxe v Slovenskej republike v rámci predvstupového hodnotenia kandidátskych krajín v oblasti BOZP. Predpokladáme, že výsledky tohoto auditu bude potrebné premietnuť do predkladanej Koncepcie BOZP.

Koncepcia štátnej politiky BOZP bola prerokovaná dňa 29.5.2002 v  Pracovnej skupine BOZP pri Rade hospodárskej a sociálnej dohody SR, ktorá  odporučila zaradiť materiál na júnové rokovanie RHSD SR. Po jej opätovnom prerokovaní v Pracovnej skupine dňa 19.6. 2002 odporučila Pracovná skupina RHSD SR  predložiť Koncepciu štátnej politiky bezpečnosti a ochrany zdravia pri práci na rokovanie vlády SR. 

V 24. týždni boli prerokované pripomienky Ministerstva zdravotníctva SR, Ministerstva vnútra SR, Ministerstva obrany a Konfederácie odborových zväzov SR ( v rámci predloženia materiálu na rokovanie RHSD).
Osobitným rokovaním s Ministerstvom zdravotníctva SR, ktoré sa uskutočnilo 10.7.2002 sa odstránili ostávajúce rozpory v časti V/C/ c) a v časti VII/ A/4).
Prerokovanie Koncepcie v RHSD SR sa uskutočnilo 28.6.2002 s odporúčaním, aby minister práce, sociálnych vecí a rodiny SR predložil materiál na rokovanie vlády SR.

Vzhľadom na to, že na základe prerokovania pripomienok za účelom odstránenia rozporu s Ministerstvom zdravotníctva SR bolo potrebné vykonať úpravy v texte v časti V/C/c a v časti VII/A/4 v otázke zriadenia Koordinačného výboru na koordinovanie aktivít štátnych dozorných orgánov v oblasti BOZP, predkladá sa nové znenie predmetného materiálu.